Kalavská, Andrea, ministerka zdravotníctva SR (2019-10-25):
Vážený pán predsedajúci, vážené dámy, vážení páni, veľmi pekne ďakujem. Ja by som sa z tohto miesta chcela poďakovať všetkým. Mne je to jedno, či je to opozícia alebo koalícia, ale všetkým, ktorí participovali na tomto zákone o pohrebníctve. Ja si len pamätám prvý deň, keď som bola ako štátna tajomníčka, že som prijala aj zástupcov z opozičnej strany SaS, s ktorými sme diskutovali túto tému. My sme sa snažili nájsť konsenzus medzi tým, čo je možné vykonať bez ohľadu na to, kto je nositeľom tejto, tejto zmeny. Pretože aj ďalšie zákony, ktoré budem predkladať, myslím si, že je úplne jedno, kto to predkladá, podstatné je to, že zdravotníctvo má slúžiť všetkým a má spĺňať potreby každého občana, ktorý v tomto štáte žije, a má slúžiť pre spoločné dobro. A keď by som sa ešte teraz mala vyjadriť aj, veľmi pekne teda všetkým ďakujem za odbornú a konštruktívnu diskusiu, a keď sa mám vyjadriť ešte teda k pozmeňujúcemu návrhu pani poslankyne. My sme presne toto rozoberali na mnohých, mnohých sedeniach, kde boli prizvaní mnohí zástupcovia, zástupcovia Konferencie biskupov, Združený inštitút pre ľudské práva a rodinnú politiku, a my sme hľadali nejaký konsenzus, a teda ako naložiť s predčasne porodenými alebo potratenými plodmi, pretože som lekár a vážim si každého ľudského života. A myslím si, že každý človek by mal mať, či už narodený, nenarodený, príslušnú úctu a dôstojnosť. Toto, čo sme alebo čo predkladám, je konsenzus, ktorý sme schopní realizovať v našich podmienkach, aby som to vysvetlila. Ja si myslím, že je to extrémny krok vpred, pretože každá jedna žena, ktorá príde do zdravotníckeho zariadenia, musí podpísať informovaný súhlas, kde sa jej jasne povie, ak si svoj potratený plod alebo predčasne narodené dieťa nevyžiadate, to dieťa, ten plod skončí v spaľovni odpadu. Chápeme, že tá žena môže byť v ťažkom citovom rozpoložení, čiže až štyri dni od vykonania potratu alebo pôrodu si to môže rozmyslieť a požiadať zdravotnícke zariadenie o vydanie tohto plodu, alebo teda, áno, plodu alebo dieťaťa a do štrnástich dní musí byť po-cho-va-né. Keby sme išli na to parciálne, alebo teda, pardon, celkovo, že všetky predčasne odňaté deti alebo plody musia byť pochované, a teda nebudú spálené v spaľovni biologického odpadu, je to hrozné, keď to takto hovorím z tohoto miesta, by sme to neboli schopní realizovať. Keďže to nie je zdravotnícky výkon, v rámci legislatívy ja nemôžem žiadať od poskytovateľov zdravotnej starostlivosti, druhý bod stratifikácie bude o tom, ktoré nie sú v gescii ministerstva zdravotníctva, dokonca ani tie nie, aby toto robili. To je práca nad rámec. Ak ich o to požiadam, oni môžu, nemusia vyhovieť, ale spýtajú sa ma, kto mi to zaplatí. Tak ja som povedala, ten, kto to chce, tak im povedzte, pozbierajte sa a zaplaťte to. Kúpte mraziace boxy a zamestnajte ľudí, ktorí sa o to budú starať. To sú všetko výdavky navyše. Ja sa tomu nebránim. Je to výborná myšlienka, pretože mne samej je z toho zle, keď poviem, že dieťa alebo predčasne narodený plod skončí v spaľovni odpadu. Tiež sme tam mali gynekológov pôrodníkov a teraz budem možno veľmi tvrdá, veľakrát by sa spálilo alebo bude sa pochovávať len maternica. Toho si musíme byť vedomí. A preto ja som túto debatu neuzatvorila, chcela som predložiť už mnohé. Nie je toto jediná vec, ktorá obsahuje tento zákon, preto som chcela ešte za môjho pôsobenia tento zákon uviesť do praxe so všeobecným konsenzom. Táto otázka zostáva otvorená, a ak nájdeme so všetkými nejakú slušnú a zákonnú formu, ako to urobiť, budem prvá tá, ktorá bude za to. Ale skutočne úprimne vám poviem, tých stretnutí bolo desiatky. My sme nevedeli sa dohodnúť, keďže to nie je zdravotnícky výkon a ja môžem dávať úlohu len zdravotníckym zariadeniam, aby poskytovali zdravotnú starostlivosť a zdravotnícke výkony. A ohľadne tých chladiacich boxov, sociálne zariadenia a tak ďalej. Viete, ja aj ďalším zákonom, ktorý pôjde o následnej starostlivosti, by som veľmi rada chcela, aby ľudia zomierali doma v dôstojných podmienkach so zdravotným personálom. A ja nemôžem chcieť od každého, kto zomrie doma, aby mal tiež chladiareň a chladiaci box na prípadné úmrtie. Takže len toto. Ďakujem veľmi pekne.